Ramaphosa spreek land nou eers later toePres. Cyril Ramaphosa. Foto: Elmond Jiyane/GCIS Pres. Cyril Ramaphosa sal na verwagting nou eers volgende week die land toespreek. Jackson Mthembu, minister in die presidensie, het Donderdagoggend gedurende ’n mediakonferensie rakende gister se kabinetsvergadering gesê die nasionale bevelraad vir die hantering van kwessies rakende die koronavirus vergader weer volgende week. Die bevelraad sal daarna ’n verslag aan die kabinet voorlê waarna Ramaphosa die land sal toespreek. Mthembu het gesê die kabinet is bekommerd dat sommige mense roekeloos en onverantwoordelik optree asof die koronavirus nie meer bestaan ​​nie. Die kabinet doen opnuut ’n beroep op Suid-Afrikaners om ’n sosiale afstand te handhaaf, hul gesigmaskers te dra, hul hande gereeld te was en groot byeenkomste te vermy.